ເກົາຫຼີເໜືອແຕ່ງຕັ້ງ ທ່ານກິມຈົງອຸນ ເປັນຜູ້ບັນຊາການທະຫານ ສູງສຸດຢ່າງເປັນທາງການ
ທ່ານກິມຈົງອຸນ ຖືກແຕ່ງຕັ້ງ ຢ່າງເປັນທາງການ ໃຫ້ເປັນ ຜູ້ບັນຊາການສູງສຸດ ກອງທັບເກົາຫຼີເໜືອ ທີ່ມີກໍາລັງ 1 ລ້ານກວ່າຄົນ.
ເກົາຫຼີເໜືອໄດ້ແຕ່ງຕັ້ງໃຫ້ທ່ານກິມຈົງອຸນ ເປັນຜູ້ບັນຊາການທະຫານສູງສຸດຂອງປະເທດຊຶ່ງ ເປັນການຮັບຮອງອຳນາດຂອງທ່ານລຸນຫຼັງທີ່ມື້ລາງບິດາຂອງທ່ານໄດ້ເຖິງແກ່ມໍລະນະກຳ ອົງການຂ່າວສູນກາງຂອງທາງການເກົາຫຼີເໜືອໄດ້ທຳການປະກາດໃນວັນເສົາມື້ນີ້ໂດຍກ່າວ ວ່າລູກຊາຍຂອງທ່ານກິມຈົງອິລແລະຜູ້ສືບຕະກຸນໄດ້ຖືກແຕ່ງຕັ້ງໃຫ້ເຂົ້າຮັບຕຳແໜ່ງດັ່ງກ່າວ ໃນກອງປະຊຸມຄະນະກຳມະການກົມການເມືອງສູນກາງພັກກຳມະກອນເກົາຫຼີ ທ່ານກິມຈົງອຸນຊຶ່ງມີອາຍຸ 20 ກວ່າປີ ໄດ້ເຂົ້າຮັບຕຳແໜ່ງຜູ້ນຳຕິດຕໍ່ກັນມາຈຳນວນນຶ່ງຈາກ ລັດຖະບານແລະສື່ມວນຊົນຂອງທາງການຫັຼງຈາກທ່ານກິມຈົງອິລໄດ້ເຖິງແກ່ມໍລະນະກຳໃນ ວັນທີ 17 ເດືອນນີ້ ແຕ່ມີບາງຕຳແໜ່ງທໍ່ນັ້ນໄດ້ຖືກແຕ່ງຕັ້ງຢ່າງເປັນທາງການ ສື່ມວນຊົນຂອງທາງການເກົາຫຼີເໜືອກ່າວວ່າ ທ່ານກິມຈົງອຸນໄດ້ຖືກແຕ່ງຕັ້ງໃຫ້ເປັນຜູ້ບັນຊາ ການສູງສຸດຂອງກອງທັບເກົາຫຼີເໜືອ ທີ່ມີກຳລັງພົນ 1 ລ້ານ 2 ແສນຄົນ ອີງຕາມຄວາມ ປະສົງຂອງທ່ານກິມຈົງອິລທີ່ໄດ້ສະແດງອອກມາ ເມື່ອວັນທີ 8 ຕຸລາຜ່ານມາ ໃນປີກາຍນີ້ ທ່ານກິມຈົງອິລໄດ້ເລື່ອນຊັ້ນໃຫ້ລູກຊາຍທ່ານຂຶ້ນເປັນນາຍພົນສີ່ດາວ ແລະມອບໝາຍໃຫ້ຜູ້ ກ່ຽວເປັນຮອງປະທານຄະນະກຳມາທິການກາງດ້ານທະຫານຂອງພັກ ການເຖິງແກ່ມໍລະນະກຳ ຂອງທ່ານກິມຈົງອິລ ຕະຫຼອດທັງລາຍງານກ່ຽວກັບການລົ້ມປ່ວຍ ຂອງທ່ານໃນໄລຍະສອງສາມປີຜ່ານມານີ້ ໄດ້ພາໃຫ້ມີການຄາດຄະເນຕ່າງໆນາໆ ກ່ຽວກັບ ການປ່ຽນແປງທີ່ອາດເກີດຂຶ້ນ ຢູ່ໃນປະເທດຄອມມູນິສເກົາຫຼີເໜືອ ແຕ່ໃນລະຫວ່າງພິທີສົ່ງ ສະການໃນມື້ວັນພຸດແລະວັນພະຫັດຜ່ານມານີ້ ເປັນທີ່ປາກົດວ່າພວກເຈົ້າໜ້າທີ່ຂັ້ນສູງຂອງ ເກົາຫຼີເໜືອໄດ້ພາກັນປຸ້ມລຸ້ມສາມັກຄີໃຫ້ການສະໜັບສະໜຸນທ່ານກິມຈົງອຸນ ແລະໃນມື້ວັນສຸກວານນີ້ຄະນະກຳມາທິການປ້ອງກັນຊາດທີ່ມີອິດທິພົນຂອງເກົາຫຼີເໜືອກ່າວ ວ່າ ຈະບໍ່ມີການປ່ຽນແປງໃດໆໃນດ້ານນະໂຍບາຍພາຍໃຕ້ການນຳ ພາຂອງທ່ານກິມຈົງອຸນ ໃນການອອກຂ່າວທາງໂທລະພາບນັ້ນຄະນະກຳມາທິການດັ່ງກ່າວໄດ້ກ່າວຢໍ້າວ່າຈະບໍ່ມີການ ອ່ອນຂໍ້ໃດໆໃຫ້ແກ່ລັດຖະບານເກົາຫຼີໃຕ້ລຸນຫຼັງການເຖິງແກ່ມໍລະນະກຳຂອງທ່ານກິມຈົງອິລ